Papersnake/gushiwen huggingface dataset:
沁园春 孙吴大泉五千泉
吴湖帆（清代）

此币何来，出上虞乡，值壬子年。正圜泉一品，铜华剥落，阳文四正，土晕斑斓。

制作无疑，五同五百，又合黄千之正千。应详考，惜陈书遗志，张录亡篇。

新传。金错刀镌。好引证孙吴铸大泉。问曹刘谁敌，英雄安在，独留宝化，未毁风烟。

李汇应羞，瞿山堪笑，搜集寻常不足言。谁藏者，溯姚江旧令，休父遥源。
春雨薄寒同画亭莲仙分赋
陈世济（清代）

薄暮轻寒透碧纱，素心晨夕度年华。平堤绿掩萋萋草，深巷红销点点花。

酒罢萧斋怜楚客，衣添画阁忆卢家。相逢共惜春多雨，门外烟波万柳斜。
祭崇福肇老
释善珍（宋代）

兄主两山，无顷刻暇。
踆踆走俗，类古普化。
人始不识，睢盱猜讶。
徐察情真，有朴无诈。
翕然同声，真本色者。
未几废宇，耽耽大厦。
昔瓶无粟，今廪多稼。
松弯易地，筋力已谢。
犹命肩舆，日谒百舍。
车殆马烦，途远将夜。
一身破甑，万事飘瓦。
追惟何及，抚事悲吒。
飞书别我，历举昔话。
云何良友，天不少借。
一香永诀，老泪盈把。
丙申携客自康王观东北行十里观谷帘泉
魏了翁（宋代）

笋将轧轧度岩隈，乱涧穿空去复回。
方识人间真毁誉，只缘亲到地头来。
送千岩摘稿还仲仁
丘葵（宋代）

借得千岩一卷诗，吟窗尽日不停披。
苍波溜雨岷峨柏，赤石封停岣嵝碑。
不是胸中横屴崱，如何笔下许瑰奇。
还君此宝文房裹，应有神明为护持。
翌日约客有和者再用韵四首
魏了翁（宋代）

古来长恨难并四，今日相逢所就三。
花里质朋皆臭味，夜凉风月更清酣。
龟父国宾二周丈同游谷帘三首 其三
王阮（宋代）

一饮清泠体便轻，绝知真液是长生。归来世事都忘尽，惟记白云堆里行。
湖上望匡庐
陈迪纯（明代）

一片湖光灵气结，九叠屏风云锦列。绝巘削天天不高，飞流倒江江欲咽。

纵游曾忆十年时，拈花问偈恣探奇。法堂杖锡化何去，孤鹤閒云来复之。

前溪日落扁舟暮，瞬息征帆留不住。为爱名山送客程，沁我诗脾数回顾。

香炉缭绕紫烟堆，苍翠重重湿不开。恍有羽人从绝顶，分明指点是蓬莱。
十二月十九日晚巫山送客归回望西寺小阁缥缈
陆游（宋代）

送客沙头落日催，遥看重阁更同来。
清尊与闷都倾尽，倦马和同总勒回。
憔悴远游悲骑省，豪华前事记章台。
归时灯火参差晚，自脱征衣拂帽埃。
菩萨蛮七首　 其四 集句
刘基（明代）

珠帘暮捲西山雨。离魂不散烟郊树。暝色赴春愁。行藏独倚楼。

王绳回断绝。卧见云间月。悄悄夜寒生。月高风满城。
小园赋
庾信（南北朝）

若夫一枝之上，巢父得安巢之所；一壶之中，壶公有容身之地。况乎管宁藜床，虽穿而可座；嵇康锻灶，既暖而堪眠。岂必连闼洞房，南阳樊重之第；赤墀青锁，西汉王根之宅。余有数亩敝庐，寂寞人外，聊以拟伏腊，聊以避风霜。虽复晏婴近市，不求朝夕之利；潘岳面城，且适闲居之乐。况乃黄鹤戒露，非有意于轮轩；爰居避风，本无情于钟鼓。陆机则兄弟同居，韩康则舅甥不别，蜗角蚊睫，又足相容者也。

尔乃窟室徘徊，聊同凿坯。桐间露落，柳下风来。琴号珠柱，书名玉杯。有棠梨而无馆，足酸枣而非台。犹得敧侧八九丈，纵横数十步，榆柳两三行，梨桃百余树。拨蒙密兮见窗，行敧斜兮得路。蝉有翳兮不惊，雉无罗兮何惧！草树混淆，枝格相交。山为篑覆，地有堂坳。藏狸并窟，乳鹊重巢。连珠细茵，长柄寒匏。可以疗饥，可以栖迟，崎岖兮狭室，穿漏兮茅茨。檐直倚而妨帽，户平行而碍眉。坐帐无鹤，支床有龟。鸟多闲暇，花随四时。心则历陵枯木，发则睢阳乱丝。非夏日而可畏，异秋天而可悲。

一寸二寸之鱼，三竿两竿之竹。云气荫于丛蓍，金精养于秋菊。枣酸梨酢，桃榹李薁。落叶半床，狂花满屋。名为野人之家，是谓愚公之谷。试偃息于茂林，乃久羡于抽簪。虽有门而长闭，实无水而恒沉。三春负锄相识，五月披裘见寻。问葛洪之药性，访京房之卜林。草无忘忧之意，花无长乐之心。鸟何事而逐酒？鱼何情而听琴？

加以寒暑异令，乖违德性。崔骃以不乐损年，吴质以长愁养病。镇宅神以薶石，厌山精而照镜。屡动庄舄之吟，几行魏颗之命。薄晚闲闺，老幼相携；蓬头王霸之子，椎髻梁鸿之妻。燋麦两瓮，寒菜一畦。风骚骚而树急，天惨惨而云低。聚空仓而雀噪，惊懒妇而蝉嘶。

昔草滥于吹嘘，籍文言之庆余。门有通德，家承赐书。或陪玄武之观，时参凤凰之墟。观受釐于宣室，赋长杨于直庐。

遂乃山崩川竭，冰碎瓦裂，大盗潜移，长离永灭。摧直辔于三危，碎平途于九折。荆轲有寒水之悲，苏武有秋风之别。关山则风月凄怆，陇水则肝肠断绝。龟言此地之寒，鹤讶今年之雪。百龄兮倏忽，光华兮已晚。不雪雁门之踦，先念鸿陆之远。非淮海兮可变，非金丹兮能转。不暴骨于龙门，终低头于马坂。谅天造兮昧昧，嗟生民兮浑浑。
再和前韵答赋五首
魏了翁（宋代）

群蜻海上迎机舞，双雁天边避弋飞。
荦荦此心天与吸，滔滔斯世我谁归。
退语
姜特立（宋代）

滟滪堆边百丈绝，宋都六鹢风逆折。曹公烧船烟燄彻，苻秦百万走流血，未若姜子之退最勇决。
雪再次韵
陈造（宋代）

卑官望雪心，有赋继梦渴。
旱气方兆朕，造物工式遏。
山城穷陋地，民愉牟麦活。
即今稼事宝，赵璧还秦夺。
忽讶天雪近，旋遭鸟乌聒。
丰年得奇谶，贺诗簉佳谒。
了知叶气熏，人定销天孽。
老眼眩盐絮，已不啻三阅。
瓣香为神报，无乃笑琐屑。
绝望羔酒醉，作意鹭股割。
赏雪须佳客，生恐无此说。
来年当更好，可但老农说。
来春还家吟，要使君击节。
今朝泚笔否，浩荡对云叶。
傥肯蹑凌兢，黍碗更一雪。
贫歌
陆游（宋代）

寿居福之首，贫为士之常。
造物赋我贫，乃以寿见偿。
处常而受福，每恐不得当。
掬涧以沃渴，屑柏以为粮；虽云未免饥，何至死道傍。
犹胜辽东丁，化鹤还故乡。
劳畲耕
范成大（宋代）

峡农生甚艰，斫畲大山巅。
赤埴无土膏，三刀财一田。
颇具穴居无，占雨先燎原。
雨来亟下种，不尔生不蕃。
麦穗黄剪剪，豆苗绿芊芊。
饼饵了长夏，更迟秋粟繁。
税亩不什一，遗秉得餍餐。
何曾识粳稻，扪腹尝果然。
我知吴农事，请为峡农言。
吴田黑壤腴，吴米玉粒鲜。
长腰匏犀瘦，齐头珠颗圆。
红莲胜雕胡，香子馥秋兰。
或收虞舜余，或自占城传。
早籼与晚罢，滥吹甑甗间。
不辞春养禾，但畏秋输官。
奸吏大雀鼠，盗胥众螟蝝。
掠剩增釜区，取盈折缗钱。
两钟致一斛，未免催租瘢。
重以私债迫，逃屋无炊烟。
晶晶云子饭，生世不下咽。
食者定游手，种者长充涎
不如峡农饱，豆麦终残年。
入风赞
释慧空（宋代）

入风无根当处彰，一为热恼一清凉。乾城影里金刚眼，傀儡棚头古佛场。

与世推移元不动，随人忧喜竟无妨。可中若有纤豪许，物我相持意未忘。
生查子
晏几道（宋代）

落梅庭榭香，
芳草池塘绿。
春恨最关情，
日过阑干曲。
几时花里闲，
看得花枝足。
醉后莫思家，
借取师师宿。
谢应之
黄庭坚（宋代）

昨夜风雷震海隅，天心急拟活焦枯。
去年席上蛟龙语，未委先生记得无。
阙题
刘克平（明代）

兰桡飞渡浈江月，紫阁摇空石突兀。海日初生山雾开，乘兴因之讨奇绝。

孤高宝刹霾云端，古木蒙茸山势盘。禺阳截竹吹管去，灵宫何意留其间。

仙之人兮时税驾，我岂后兮今跻攀。碧天无际真人想，顿忘身谪向人寰。

江入大空深不测，缘知独有蛟龙蟠。老衲看成精舍石，白泡汇作清溪潭。

榛甃舍利金轮灭，韦氏园林花树残。犀沉谁为留金锁，猿去何知解玉环。

以兹振衣不厌高，翩翩直上凌层峦。青天咳唾堕珠玉，白昼红颜生羽翰。

千层山色沉江底，九点芳烟暗碧湾。二仪低悬槛外海，百粤势拊寺前山。

烟霞幻变人间世，云雾湿压清昼寒。便欲举杯酬二字，何当同跨双飞鸾。

凭高远豁万里目，朗诵淮南一破颜。大都无际沧波上，惟有群飞鸥鹭閒。
七月旦日晚登湘南楼
张栻（宋代）

又书稍去眼，日夕是微凉。
高楼一徙倚，清风为我长。
渔父荫深樾，归人度浮梁。
仰看河汉明，俯视群山苍。
平生会心处，於此故难忘。
旧闻水东胜，岩峦发天藏。
岂无一日暇，勇往聊徜徉。
民瘼未渠补，况敢怀乐康。
天边云物佳，似复为雨祥。
秋成傥可期，岁晚或自强。
当从农家鼓，一历水云乡。
约东坡游金山
徐畴（宋代）

黯淡滩头一艇横，夕阳西下大江平。与君不负平生约，同向金鳌背上行。
次岳尚书韵
王谌（南北朝）

细字书横双眼明，破窗阅尽几阴晴。
年来干禄浑梦行，老去吟诗尚有情。
谩向纸田耕石砚，断无金缕侑银觥。
和篇聊博先生笑，应笑寒儒太瘦生。
白沙堡奇石 其二
张弼（明代）

两崖奇峭闯差池，玉笋璆文映水湄。若使元章曾一过，不知袍笏拜多时。
淮楼听雨图为符南樵作
尹耕云（清代）

淮流日夜向江海，淮上高楼屹然在。朱甍画栋照中原，人世几经云物改。

荆溪郁郁霸王略，虎啸龙吟付寥廓。诗人猛士尽奔走，万象飞扬入杯杓。

符子才名员半千，芒鞋踏破九州烟。每当风雨楼中夜，上下论心五百年。

青山宿草黄泉锢，峥嵘百尺谈经处。乱后方思颇牧贤，生前苦被金张妒。

雨声寂寞琴声绝，籍湜韩门有遗子。休问先生讲席荒，可怜弟子头如雪。

黄鹤矶头苦战尘，临克结绮委荆榛。即今吴楚干戈满，嗟尔长安乞食人。
送崔全被放归都觐省
岑参（唐代）

夫子不自衒，世人知者稀。来倾阮氏酒，去着老莱衣。

渭北草新出，关东花欲飞。楚王犹自惑，宋玉且将归。
题归州黄教授鲁斋
沈继祖（明代）

鲁斋居士自忘机，丈席凝尘日下帷。
甫也犹为老宾客，参乎独得道精微。
奏篇已草三千牍，大厦当求四十围。
行矣道山邻日月，未容巴蜀久相依。
赵侯保民惠政纪实诗 纪关防县界十三
邵君美（宋代）

巴湘二界缺关防，不是隅官不说详。费得琴堂数杯酒，南阳一度胜金汤。
八十四吟
陆游（宋代）

八十仍逾四，迟留未告行。
筮言灾退散，医贺脉和平。
耕牧犹能力，痴顽每自惊。
所嗟经学废，心媿济南生。
次韵杨宰秋尾雪
陈造（宋代）

密雪界秋冬，悲欢可得同。
祥如关岁事，时合奏场功。
政要肉骨手，民方霜叶风。
强吟盐絮句，面不盖羞红。
南定楼遇急雨
陆游（宋代）

行遍梁州到益州，今年又作度泸游。
江山重复争供眼，风雨纵横乱入楼。
人语朱离逢峒獠，棹歌欸乃下吴舟。
天涯住稳归心嬾，登览茫然却欲愁。
秋雨叹
许彦国（宋代）

霖雨不出动隔旬，门前秋草长于人。江湖浩渺欲无岸，锦石最于犹生云。

微阳片月何曾见，只有莓苔昏笔砚。田家黍穗未暇悲，茅屋且为萤火飞。
用弟观韵二首
陈著（宋代）

粉儿乳子等蓬麻，书种精神见始哑。
自分閒居培玉树，无心劳役谶金沙。
如龙当有腾高日，何恙能侵积庆家。
乳哺薄乖随勿药，番成点浪□涂鸦。
次韵苏教授饭郑教授五首
项安世（宋代）

琼枝璧月夜争新，玉粒云抄岁有陈。
列屋万钟祗此是，更须骑马傍何人。
追古亭
郭印（宋代）

结茅覆短椽，仁风追太古。
回视轮奂美，唾笑如粪土。
责躬诗
梅尧臣（宋代）

所禀介且拙，尝耻朋比为。
皎皎三十年，半语曾未欺。
身微德不著，尚使人见疑。
省己当自责，实负圣相知。
圣相虽明察，不假束蕴辞。
扣言已可罪，引去岂非宜。
行香子 过一笠圃赏桂
王贞仪（清代）

绣屋初凉。寂寞秋光。正整斜、雁字成行。遣愁无计，桐落银床。

奈字来风，朝来雨，晚来霜。

连蜷古干，花发邻墙。恰相邀、女伴寻芳。蕊含金粟，衣袭天香。

趁月当轩，人满座，酒盈觞。
赠月溪孙相士
林希逸（宋代）

紫霞焚香青霞哭，此诗此事谁堪录。

二公如此讼君冤，身虽掇祸名不辱。天留老眼见时平，君既生还丁已戮。

仙无点铁救君贫，佛却有篦刮君目。令君看破玉管书，养生聊借君平卜。

纵谈风骨妙入神，江湖诸老争推毂。君能相人我相君，岂无武襄与英六。
张白云先生祠
褚华（清代）

道人买山无一钱，今留祠宇苍松前。起家入直羽林卫，挂冠归松知何年。

甲申都城危不守，公卿迎贼拜马首。虎狼分踞九殿喧，鞭扑当阶佐行酒。

尸䭾广柳贼醉歌，笑顾黄金高北斗。囊空官小公莫苦，脱身间关到乡土。

栖霞寺古白云多，犹许孤臣作庵主。登州海远煤山青，君亲生死一梦醒。

南都将相非我顾，后庭歌吹难为听。临春结绮倚娇娥，防江策尽唤柰何。

道人自抱白云卧，世上一度沧桑过。我来吊古伞山曲，雨歇颓垣秋草绿。

当时剪烛夜窗人，想见哀吟声断续。
清溪路中寄诸公
崔备（唐代）

偏郡隔云岑，回溪路更深。少留攀桂树，长渴望梅林。
野笋资公膳，山花慰客心。别来无信息，可谓井瓶沉。
九日有感一首
王阮（宋代）

举国无人分智囊，满川龙血战玄黄。
百年驯致文明地，一日尽为荆棘场。
关辅渴思王镇恶，蜀人尤喜杜黄裳。
小臣试草中兴颂，准拟还京奉上皇。
太白扇头
李端甫（金朝）

岩冰涧雪谪仙才，碧海骑鲸望不回。今日霜纨见遗像，飘然疑自月中来。
误佳期
薛时雨（清代）

雨过天清如洗。风定夜凉似水。秋心一缕上眉头，怯把阑干倚。

棠是断肠花，豆是相思子。相思也要断人肠，愁对秋棠丽。
次韵叶少协
葛胜仲（宋代）

水风斜日惬新晴，初解铜章病骨轻。远寺藏烟增晻霭，寒峰带骨更鲜明。

寻幽屡办扬舲出，辱访惭乖倒屣迎。烟艇遥遥逐鸥飏，渊明从此得浮生。
题玉笥山邓仙
黄祁（宋代）

作县古难今更难，凿空无计借凋残。
长教眼对葛峰碧，便觉胸如楚泽宽。
几为掀髯得佳句，未应拄颊事遐观。
三诗一赋严如律，真是江西道院官。
无客回天意
邵雍（宋代）

无客回于意，有人资盗粮。
日中屡见斗，六月时降霜。
有书不暇读，有食不暇尝。
食况不盈缶，书空堆满床。
梦中绝句
苏轼（宋代）

楸树高花欲插天，暖风迟日共茫然。
落英满地君方见，惆怅春光又一年。
晋天地郊明堂歌六首 其一 夕牲歌
傅玄（魏晋）

皇矣有晋，时迈其德。受终于天，光济万国。万国既光，神定厥祥。

虔于郊祀，只事上皇。只事上皇，百福是臻。巍巍祖考，克配彼天。

嘉牲匪歆，德馨惟飨。受天之祚，神化四方。
五次韵
周必大（宋代）

客嘉合馈五先浆，竹好仍生一味凉。
天与冰肌胜傅粉，星驰火齐捷飞黄。
将雏华表疑丁冷，唤渡京江忆杜娘。
屡枉新篇谁可拟，一川烟草贺横塘。
偈颂十二首
释原妙（宋代）

学道如初不变心，千魔万难愈惺惺。
直须敲出虚空髓，拔却金刚脑后钉。
秋感
陆游（宋代）

畏涂历尽百年中，老卧穷阎一秃翁，衣杵凄凉常带月，井桐零落不禁风。
空文久悔雕虫技，大学方施习射功。
万一死前能少进，九原犹可见先公。
和叔夏十绝 其八 游碧玉泉
胡寅（宋代）

谑浪澜翻间诋诃，绝胜歌贯舞婆娑。解颐为听谈诗妙，脱腕空传草檄多。
题石桥
贺允中（宋代）

敢祈方广现危梁，千古灯燃共此光。
聊试茶花便归去，杖头挑得晚风凉。
淳熙八年春帖子词·太上皇帝合六首
崔敦诗（宋代）

翠管吹寒去，青旗卷仗来。
慈皇千万寿，春日上春杯。
杂诗三首
罗公升（宋代）

叔夜七不堪，投笔窜耕垄。
被毛学新鄙，暴虎悔旧勇。
敛身蜗壳学，榻外即关陇。
□无奏记手，门绝问奇踵。
人言明府骄，我欲廷尉重。
可人忽东来，明月云乐拥。
满庭芳·红蓼花繁
秦观（宋代）

红蓼花繁，黄芦叶乱，夜深玉露初零。霁天空阔，云淡楚江清。独棹孤篷小艇，悠悠过、烟渚沙汀。金钩细，丝纶慢卷，牵动一潭星。
时时横短笛，清风皓月，相与忘形。任人笑生涯，泛梗飘萍。饮罢不妨醉卧，尘劳事、有耳谁听？江风静，日高未起，枕上酒微醒。
彭乐道挽诗三首 其一
赵鼎臣（宋代）

绛帐名虽早，青衫位不登。对囚常涕泣，奏当极哀矜。

养气劳存想，看书废寝兴。短檠留案上，不复夜挑灯。
忆平泉杂咏 忆春雨
李德裕（唐代）

春鸠鸣野树，细雨入池塘。潭上花微落，溪边草更长。

梳风白鹭起，拂水綵鸳翔。最羡归飞燕，年年在故乡。
赠五台妙空师
许景衡（宋代）

山僧栖在山之巅，胡为振锡来市廛。且言自得相形术，愿与多市谈媸妍。

津涂穷通可逆数，名分巨细潜开先。庞眉合享寿考福，鼎角堪持丞弼权。

人生肖貌虽若尔，天理应效非皆然。条侯饿死始难必，裴度果相终何缘。

亨衢第以直道致，吉祉多为阴功延。操脩向善或向恶，感召凶吉如蹄筌。

予观传记考物理，谓师语议非无传。出言少偷信不免，受玉苟堕知难全。

况乎素行未中积，敢以虚表要诸天。富哉荀卿骋雄辩，推本心术深磨研。

九州功崇夏禹跳，三面德至成汤偏。仲尼何长子弓短，古今无害为圣贤。

林宗知人出明性，清澈鉴裁犹澄渊。大端亦贵器与识，规矩安可私方圆。

君平卜筮达至理，探索造化穷推迁。与臣言忠子言孝，利害之际尤拳拳。

古人术学务原本，宁将浮说相拘挛。羡师通论近名教，为师条列终吾篇。
瑞鹤仙（为寿）
赵彦端（宋代）

记河梁折柳。问画堂乐事，燕鸿难偶。十年谩回首。但亭亭紫盖，差差南斗。传闻小有。种桃花、亲烦素手。怪归来、道骨仙风缥缈，迥然非旧。

清昼。江南如画，紫菊冬前，翠橙霜后。扁舟渡口。佳客至，奉名酒。唤青鸾起舞，云窗月槛，一曲山明水秀。笑相看、玉海别来，浅如故否。
赠池元坚 其一
李光（宋代）

去国曾闻首扣阍，今聆议论汗浆翻。忠忱我愧西都向，行谊君贤太学蕃。

壁水门开趋辇路，黄封囊奏乞神幡。英风义概几成俗，涵养都由圣主恩。
二风诗。治风诗五篇。至理
元结（唐代）

（古有理王，能守清一以致无刑，故为《至理》之诗

一章三韵十二句）

理何为兮，系修文德。加之清一，莫不顺则。意彼刑法，

设以化人；致使无之，而化益纯。所谓代刑，以道去杀。

呜呼呜呼！人不斯察。
眼儿媚 其三
佚名（宋代）

平生几度怨长亭。不似这番深。霜收水瘦，风流帆饱，怎忍轻分。

栏干倚遍慵归去，独自个黄昏。荷横钗股，柳垂裙带，总是销魂。
次韵季陵贡院新晴
范成大（宋代）

锁闱令严深复深，五星帘幕晴若阴。
澹云微月谩清夜，短檠政若关人心。
看灯作晕生睡色，江南行处梦不隔。
觉来快读新晴篇，怳然寘我莺花前。
径欲觞公後堂酒，倘烦春衫小垂手。
同刘孝若野步
徐照（宋代）

杖屦相随步野田，坐临阶石和诗篇。要看隔水人家菊，试借系门渔父船。

且缓归情知有月，不生酒兴为无钱。寒来莫问家中事，才得身闲即是仙。
四次韵
王十朋（宋代）

蔡谱黄诗久已颁，不同马乳漫堆盘。色因不恶故名酒，食可成仙何用丹。

追逐故江相上下，比方魁紫稍孤寒。殷勤百颗分甘意，端为诗情合得餐。
晚过塘山口见河柳离披感赋
杨瑞（清代）

无复江干小泊期，记曾相见憾迟迟。十分宛转隋宫梦，一段萧骚灞上诗。

落日残鸦流水外，断云微雨暮帆时。不知谁解《黄曲》，十月河梁又别离。
赠渔者（在湖南）
韩偓（唐代）

个侬居处近诛茅，枳棘篱兼用荻梢。尽日风扉从自掩，

无人筒钓是谁抛。城方四百墙阴直，江阔中心水脉坳。

我亦好闲求老伴，莫嫌迁客且论交。
长门怨二首 其二
邓云霄（明代）

昔日黄金屋，秋来遍网丝。佳人掌上舞，薄命镜中知。

砌冷蛩声急，庭空雁影悲。白头吟更苦，词客亦相欺。
呈聚伯沈座师 其一
韩韬（明代）

骅骝虽伏枥，骏骨出风尘。一顾将安报，恩深愧主人。
寒泉
董嗣杲（宋代）

照胆寒泓覆有亭，此泉曾入老坡评。
八诗最得吟梅苦，一盏能坡荐菊清。
不拜韬光徵士诏，却传配食水仙名。
银床响绝无人汲，墓在孤山木自荣。
论语绝句一百首
张九成（宋代）

公山阳货本同谋，夫子如何较去留。
须信人心有真伪，故将直笔记春秋。
晓来
胡仲弓（宋代）

晓来对雪看唐诗，自暖茅柴酒一卮。
绝胜五陵贵公子，销金帐下饮羔儿。
王夷甫
罗隐（唐代）

把得闲书坐水滨，读来前事亦酸辛。

莫言麈尾清谭柄，坏却淳风是此人。
次韵吴推官
韩淲（宋代）

水南见灵山，但可著两眸。孰知九州外，自有大九州。

放浪此身心，是事同浮沤。乐哉我重九，风雨檐溜收。
同俞公择孝显王彦扩谠子游白莲庵饭于东庵而
赵蕃（宋代）

幽禽鸣屋角，唤我起寻春。
山径八九里，角巾三四人。
侧行松偃蹇，倦憩石嶙峋。
谁道春犹早，山樱几树新。
报恩寺南池联句
陆龟蒙（唐代）

古岸涵碧落， ——陆龟蒙

虚轩明素波。坐来鱼阵变， ——皮日休

吟久菊□多。秋草分杉露， ——嵩起

危桥下竹坡。远峰青髻并， ——陆龟蒙

□□□髯和。赵论寒仍讲， ——皮日休

支硎僻亦过。斋心曾养鹤， ——嵩起

挥翰好邀鹅。倚石收奇药， ——陆龟蒙

临溪藉浅莎。桂花晴似拭， ——皮日休

荷镜晓如磨。翠出牛头耸， ——嵩起

苔深马迹跛。伞欹从野醉， ——陆龟蒙

巾侧任田歌。跁跒松形矮， ——皮日休

般跚桧樾矬。香飞僧印火， ——嵩起

泉急使镳珂。菱钿真堪帖， ——陆龟蒙

莼丝亦好拖。几时无一事， ——皮日休

相伴著烟萝。 ——嵩起
为林执中赋茂林十咏 其七 花坞朝阳
王恭（明代）

花里春云拂树开，半林初日映寒苔。数声幽鸟啼来近，似惜红香落酒杯。
浪淘沙令
范成大（宋代）

黯淡养花天。小雨能悭。烟轻云薄有无间。官柳丝丝都绿遍，犹有春寒。

空翠湿征鞍。马首千山。多情若是肯俱还。别有玉杯承露冷，留共君看。
西轩杂言
李新（宋代）

风琴牛笛难度曲，早韭晚菘谁当肉。
笔端画饼不得饱，汗少熬鸡浑未熟。
三年楮叶太劳力，八尺鼓围竟空腹。
遥遥华胄犹龙孙，皎皎白驹挚空谷。
头风岂无草檄愈，酱瓿正须太玄覆。
供书小吏腕几脱，免冠毛颍仍秃。
年来轧思倒挽牛，逃虚僧社高如秋。
乞身得此清凉国，不减人间万户侯。
望晼山马上作
王安石（宋代）

恆天青郁郁，千峰互崷崒。
放马倚长崖，烟云争吐没。
远疑嵩华低，近岂潜衡匹。
奚为鲜眺览，过者辄仓卒。
吾将凌其巅，震荡睨溟渤。
旁行告予言，世孰於此忽。
邃深不可俯，储藏尽妖物。
踊跃狼虎群，蜿蜒蛇虺窟。
惜哉危绝山，岁久沉汨没。
谁将除茀涂，万里游人出。
小亭夜坐即景
赵必常（宋代）

小亭夜坐涤炎蒸，顿觉风清趣已成。
数点流萤亭外度，儿童戏逐月边星。
诸葛忠叟初逢家垫池中产双莲求予扁榜并作五言勉诸甥
许及之（宋代）

我爱濂溪说，君能喜种莲。一经初建塾，双实遽呈川。

和气埙篪应，荣名棣萼联。勉旃成宅相，学也是家传。
睡觉闻子读书
陆游（宋代）

梦回闻汝读书声，如听箫韶奏九成。
且要沉酣向文史，未须辛苦慕功名。
人人本性初何欠，字字微言要力行。
老病自怜难预此，夜窗常负短灯檠。
木兰花慢·西湖送春
梁曾（元代）

问花花不语，为谁落，为谁开。算春色三分，半随流水，半入尘埃。人生能几欢笑，但相逢、尊酒莫相催。千古幕天席地，一春翠绕珠围。
彩云回首暗高台。烟树渺吟怀。拚一醉留春，留春不住，醉里春归。西楼半帘斜日，怪衔春、燕子却飞来。一枕青楼好梦，又教风雨惊回。
扬州竹西楼
傅梦得（宋代）

自从骑鹤到，船泊画桥堤。
新酒斟花露，高楼傍竹西。
拭盘将蟹擘，拂壁把诗题。
早过瓜洲渡，秋深怕马嘶。
曹仁宪谨荣寿
黄南金（清代）

钟英洛下擅儒珍，筮仕东瀛几度春。抚字从公无小大，持衡守正广陶甄。

廉分杯酌清修志，明烱金悬远照神。耆寿允宜崇盛世，壬林嘏锡自天申。
绝句十首 其四
郑思肖（宋代）

阊门城外水涵空，雁影凄凉落照中。一望秋风数千里，不知何处是行宫。
八月十五日夜闻崔大员外翰林独直对酒玩月…偶题是诗
白居易（唐代）

秋月高悬空碧外，仙郎静玩禁闱间。岁中唯有今宵好，

海内无如此地闲。皓色分明双阙榜，清光深到九门关。

遥闻独醉还惆怅，不见金波照玉山。
郊庙歌辞。仪坤庙乐章。太和
丘说（唐代）

孝哉我后，冲乎乃圣。道映重华，德辉文命。

慕深视箧，情殷抚镜。万国移风，兆人承庆。
送牛尾狸与徐使君（时大雪中。）
苏轼（宋代）

风卷飞花自入帷，一樽遥想破愁眉。
泥深厌听鸡头鹘，（蜀人谓泥滑滑为鸡头鹘。
）酒浅欣尝牛尾狸。
通印子鱼犹带骨，披绵黄雀漫多脂。
殷勤送去烦纤手，为我磨刀削玉肌。
沿流馆中得二绝句
苏轼（宋代）

李白当年流夜郎，中原无复汉文章。
纳官赎罪人何在？壮士悲歌泪万行。
次韵和石末公七月十五夜月蚀诗
刘基（明代）

招摇指坤月望日，大月如盘海中出。
不知妖怪从何来，惝恍初惊天眼眣。
儿童走报开户看，城角咿呜声未卒。
蟾逃兔遁漠无踪，璧陨珠沉一何疾。
丈夫愕视隘街巷，妇女喧呼动圭筚。
辉辉稍辨河汉沬，耿耿渐明荒冢漆。
百官袍笏群吏趋，伐鼓撞钲仍设肸。
赤水难令罔象求，渑池莫效相如叱。
升檐变阁到空旷，掩氛侵殊靡毕。
广寒桂树劫火烬，借问嫦娥有何术？今年下土困炎沴，草
木焦枯野萧瑟。
蓱号暍死龙甲焮，赤熛当衢挂萍实。
光芒照灼玄武烂，谁复琐琐怜蚌鹬。
今夜慝作最差异，天道幽微孰能诘。
太阴配日宰臣象，无乃常形多纵轶。
近来营垒遍宇内，羽林惨澹空铁锧。
荒郊废市何所见，夔罔蛟蛇兼蚤虱。
此皆在地不在天，未若虾蟆狡而獝。
黄文结邻上诉帝，赐以小戎骖牡骘。
剖蟆洗魄还月光，再起咎繇明典秩。
返蟾归兔复纤阿，万古游尘避清跸。
点绛唇 对月怀表妹
万淑修（清代）

月落乌啼，今宵提起心先碎。无凭鳞羽。逾觉人憔悴。

目极烟迷，望断家门路。携琴处。海棠花底，共赋伤春句。
安中尚书见招同诸公登雨华台
郭祥正（宋代）

城南五里近，驱车稍停休。层台临古刹，欣陪清净游。

凭高送远目，考古思名流。更读琳琅篇，叙事何其周。

尸黎与法云，接迹居岩幽。趣将金仙谐，行匪邪径由。

至今手植松，千丈腾龙虬。悟发特异众，妙龄已依刘。

天华无根蒂，应讲来飞浮。帝释昔举手，此理谁可侔。

迩来表前踪，新亭压鳌头。空渚栖古月，大江浴清秋。

旷怀出十地，壮气横九州。三山连天门，水府卧金牛。

故国罗绮灭，深宫榛莽留。兴亡千岁间，愁绪如缲抽。

惟馀北岭云，无心自悠悠。高鸿正飞冥，网罗安得收。

公等真丈夫，问学皆渊丘。不应持使旄，归合登瀛洲。

桓桓鼎鼐司，落落金马俦。君臣若尧舜，明良互赓酬。

胡为慕瞿聃，玄微解而优。愿舒三日霖，慰此旱岁求。

乾坤涵润泽，使我醉两眸。咄嗟勿重陈，玉树后庭讴。
病中杂兴
高登（宋代）

病损腰围减未休，二毛垂领飒先秋。
梦中那复化为蝶，林下不妨问斗牛。
茅檐杂诗 其六
魏学洢（明代）

孰谓贫多暇，笺诗更解玄。业随当代后，痴到古人前。

瓶满陶潜粟，囊馀杜甫钱。愿奢谁过此，老我只丹铅。
督亢行
彭泰来（清代）

黄云屯空如万马，督亢坡前马不下。断虹掉尾入古城，城头浩浩乌鸦声。

昌国君亡郭隗死，鹑首赐秦天醉矣。刺秦不刺燕必亡，万死一中当灵长。

铁椎铅筑亦此策，只未先将滈池璧。不识荆卿一片心，当日踌躇待何客。

萧萧易水光如刀，秋风刮地吹征袍。栈车轣辘天马劳，黄金台古生蓬蒿。
陪宋中丞武昌夜饮怀古
李白（唐代）

清景南楼夜，风流在武昌。
庾公爱秋月，乘兴坐胡床。
龙笛吟寒水，天河落晓霜。
我心还不浅，怀古醉馀觞。
醉赠张秘书
韩愈（唐代）

人皆劝我酒，我若耳不闻。今日到君家，呼酒持劝君。

为此座上客，及余各能文。君诗多态度，蔼蔼春空云。

东野动惊俗，天葩吐奇芬。张籍学古淡，轩鹤避鸡群。

阿买不识字，颇知书八分。诗成使之写，亦足张吾军。

所以欲得酒，为文俟其醺。酒味既冷冽，酒气又氛氲。

性情渐浩浩，谐笑方云云。此诚得酒意，馀外徒缤纷。

长安众富儿，盘馔罗膻荤。不解文字饮，惟能醉红裙。

虽得一饷乐，有如聚飞蚊。今我及数子，固无莸与薰。

险语破鬼胆，高词媲皇坟。至宝不雕琢，神功谢锄耘。

方今向太平，元凯承华勋。吾徒幸无事，庶以穷朝曛。
北山别业三十八咏 其八 越观
陈樵（元代）

吴根越角两茫茫，石伞峰头俯大荒。鸟道北来通禹会，雁程南不尽衡阳。

云移暂觉天河没，月暗不知松影长。天姥若邪他日事，明朝采蕺下山梁。
招客游寺
张登（唐代）

江城吏散捲春阴，山寺鸣钟隔雨深。招取遗民赴僧社，竹堂分坐静看心。
山居杂诗九十首
曹勋（宋代）

连日山村雨，牛羊都在栏。
低田渍积水，卧穗铺新寒。
气逼琴丝润，香传岩桂丹。
天光惜垅亩，应放月团团。
送朱彦先归乡
吴芾（宋代）

西风一夜扫残枝，处处寒砧捣客衣。
我正思归归未得，却于江上送君归。
村中闲步
刘得仁（唐代）

闲共野人临野水，新秋高树挂清晖。

不知尘里无穷事，白鸟双飞入翠微。
秋风入我户
徐宝之（宋代）

秋风入我户，翩翩动床帷。
咄唶中夜起，奈何我心悲。
四海岂不大，伤哉无己知。
赴嘉州过城固县寻永安超禅师房
岑参（唐代）

满寺枇杷冬着花，老僧相见具袈裟。汉王城北雪初霁，韩信台西日欲斜。

门外不须催五马，林中且听演三车。岂料巴川多胜事，为君书此报京华。
寄宝藏主
释如珙（宋代）

识尘消落尽，本性自圆明。
动静无差异，语言只似常。
后到不过此，先来亦只宁。
坐禅一片石，松树长青青。
巫山高
释居简（宋代）

阳台晴霞煖生缬，削玉六双云嵽嵲。白盐赤甲秋未零，侧树攲岩妥鳞𩧆。

雾毂烟軿两朱凤，紫琼锒铛碧瑶鞚。辙飞不点九地泥，泥滓各谐蝼蚁梦。

兰台词客词诡奇，讽微劝广胡不思。更欲张仪聘燕赵，却嫌郑袖黄金少。
感事 
蒋兰畬（清代）

蛮人自昔化难和，定乱三经马伏波。地控八闽门户险，民分两岛版图多。

汉家已议捐炎海，越国何能王赵佗。孤负天南忠义士，同仇思保旧山河。
景福东厢诗·读武士策
司马光（宋代）

汉家求猛士，云集示央宫。
天外朝星淡，山西将种空。
奇谋纷并进，壮节凛生风。
八阵纵横势，依然见目中
长短句奉赠沂阳王子
王世贞（明代）

君不见沂阳子，胸中磊块无不有。鸿都十上垂白首，七尺犹沈阛阓间，片言虚落公卿口。

归来买田无负郭，抱膝哀吟动寥廓。琥珀春浮大白明，芙蓉日抱双丸跃。

沂阳子，卓荦一丈夫，何不南扫百粤北幽都。虎可咀，龙可屠，六翮欲奋青云徂。

沂阳子，咄咄勒成五千言，胡为乎长风东南来，吹上赪鲤鱼。

两角外衔垂流苏，中有三尺素，启之灿烂霞文舒。

奕者刘生致区区，道尔问讯余何如。又不见野人自蜡几两屐，日日吴山弄秋色。

沂阳子，仰面看屋梁，万岁千秋更愁寂。
游紫云洞
文彦博（宋代）

同登青云梯，远访紫云洞。黄冠既前导，绛韝亦后从。

幽奇素所希，险绝曾无恐。况此岩谷游，不知双舄重。

摄衣叩洞户，肃若心神悚。两崖势相嵚，左右如抱拥。

万木傍森罗，一水中汹涌。信哉天下奇，岂适谷间用。

赏景未尽兴，向夕遽旋踵。飘然御风行，恍若游仙梦。

异日期再来，退闲心更勇。
咏姬人未肯出诗
刘孝绰（南北朝）

帷开见钗影，帘动闻钏声。徘徊定不出，常羞华烛明。
戊寅城上闲步因各赋诗
彭汝砺（宋代）

城外江山照眼明，城头花草弄春晴。欲歌风物无才思，须约诸公载酒行。
鹧鸪天
许棐（宋代）

翠凤金鸾绣欲成。沈香亭下款新晴。绿随杨柳阴边去，红踏桃花片上行。莺意绪，蝶心情。一时分付小银筝。归来玉醉花柔困，月滤窗纱约半更。
诗偈 其二十五
庞蕴（唐代）

惭愧好舌根，常开大道门。世间三有事，实是不能论。

相逢唯说道，更莫叙寒温。了知世相假，俗理也徒烦。
雨夜不寐
赵鼎（宋代）

西风吹雨夜潇潇，冷烬残香共寂寥。要作秋江篷底睡，正宜窗外有芭蕉。
题高都事戴崧二牛图
黄清老（元代）

东风吹浪翻平林，吴江咫尺移春阴。牧童晓出不知雨，日暮归去清溪深。

一童驱牛涉古岸，草烟惨澹迷目观。双蹄涌出层水间，苍峡蹴翻石云断。

一童踞策溪中流，溪风不动波悠悠。恍然顾影惊自失，尚疑身跨苍龙游。

平澜远峰结寒色，至今宇宙留墨迹。可怜三子人不识，我欲问之汉津客。
杂兴
宋祁（宋代）

不学诗书君勿嗤，人间情伪古难知。
第看陵麦青青句，尽是当年发冢词。
酬众士友 其一
徐鹿卿（宋代）

行歌有妙趣，声满沧浪边。岱岳宗众山，渤澥倾百川。

今人悉闇投，无因难至前。古人贵渐进，有本如原泉。

周程不可作，三叹抚遗编。正音渺难听，蛛丝润鸣弦。
喜得果园寄怀之作集杜报之十二首 其四
曹家达（清代）

万象皆春气，梅花年后多。深知好颜色，且得慰蹉跎。

胜地初相引，古人谁得过。不知沧海上，君子意如何。
红绿蕉二仕女图
杨基（明代）

两树红蕉隔禁扉，晓凉携伴试罗衣。
金铃小犬迎人吠，应怪秋来出院稀。
同游析城王屋山诗七首 其六 王屋山
张晋（清代）

析城山头望王屋，险绝转疑不可登。白云先生笑招手，兴本难可机许乘。

山行两日始得达，昂首一眺惊崚嶒。预戒仆夫卸鞍辔，扶持独仗猢狲藤。

上方云气屡开合，千变万化得未曾。雷声踔厉走足下，神龙掉尾看飞腾。

大地弥漫不可辨，此身高踞天几层。瓣香默祝愿开霁，精诚感格神斯凭。

天风吹拂露真面，杲杲之日从东升。峰巅突兀俨车盖，始信命名非无征。

群山罗列竞环拱，绝似孙子承高曾。仰看屋角挂北斗，俯听下界喧苍蝇。

我欲挥手谢时辈，婚嫁未毕尘心增。剩将一事傲太白，落花亲扫吾所能。
竹夫人
吕本中（宋代）

与君宿昔尚同床，正坐西风一夜凉。便学短檠墙角弃，不如团扇箧中藏。

人情易变乃如此，世事多虞只自伤。却笑班姬与陈后，一生辛苦望专房。
听泉
袁中道（明代）

一月在寒松，两山如昼朗。
欣然起成行，树影写石上。
独立巉岩间，侧耳听泉响。
远听语犹微，近听涛渐长。
忽然发大声，天地皆萧爽。
清韵入肺肝，濯我十年想。
颂母德诗
何清（明代）

一生不愧柏舟诗，熊胆为丸年少时。绕膝彩衣何处是，薤歌声断使人悲。
度周卿之母蹇太宜人挽诗
魏了翁（宋代）

八十三年雪桧身，直将簪珥当冠巾。
生儿须拟范孟博，论士亦知程伯醇。
在约能令家有塾，居閒肯使食无宾。
世间为母皆如此，扶值三纲不乏人。
巫山高
于慎行（明代）

巫山峰十二，缥缈倚层空。细雨猿声外，轻云鸟道中。

江流巴子国，月出楚王宫。旧馆今何处，茫茫梦不通。
为周真阳题芭蕉仕女图戏呈吴明卿使君
李攀龙（明代）

春尽芭蕉未著花，玉兰双倚丽人斜。
何如南郡从游日，一面红妆出绛纱。
翻书
曹钊（清代）

闭门却尘虑，翻书觅韵题。晚云斜挂树，秋雨乱鸣溪。

得失应无碍，穷通未可齐。竹鸡何所慕，恰恰向人啼。
宋颂九首 其三 圣神
石介（宋代）

圣机神谋，天秘地藏，风行雷动。旦秣我马，夕取其疆。

二君不知，晏眠于床。
有售画于余令作杨柳黄鹂池塘萱草既成可观用
曾丰（宋代）

寻常鹂在柳间鸣，娇色娇声两尽情。
兹妞尔娇明弄色，御沟何恨笑吞声。
相和歌辞。长门怨
沈佺期（唐代）

月皎风泠泠，长门次掖庭。玉阶闻坠叶，罗幌见飞萤。

清露凝珠缀，流尘下翠屏。妾心君未察，愁叹剧繁星。
偈颂十二首
释安永（宋代）

枯木生花劫外春，馨香逼界古今闻。
忽然树倒归何处，猿叫千山月满船。
绝句
王寘（宋代）

耕田博饭未为辱，为米折腰真可怜。高卧北窗风飒至，更于何处觅神仙。
次韵答马中玉三首
黄庭坚（宋代）

卷沙成浪北风颠，衔尾千艘不敢前。
匝岸水居皆有酒，行人得意买江天。
送张达道还山
赵璩（宋代）

剩借红尘一日閒，有劳妙语彻幽关。岂知隐几如南郭，也愧移幽向北山。

有意清风怜我住，无心孤月伴君还。三茅若问今消息，为报逍遥天地间。
汉宫词三首 其三
曹勋（宋代）

费尽千金写玉容，冀承恩幸宠深宫。妾心未改君心改，不及夭桃媚晓风。
荣德夫人挽词
李新（宋代）

旧池龟去必巢莲，龙隧愁看锦水边。
肯与玉人俱远宦，自怜王水已高年。
松窗弦诵亲曹叔，秋月家风起郑玄。
仙客立朝何所恨，自缘退有可耕田。
春山居
于鹄（唐代）

独来多任性，惟与白云期。深处花开尽，迟眠人不知。

水流山暗处，风起月明时。望见南峰近，年年懒更移。
采芳园六咏 其四 听溜石
张元凯（明代）

深山一夜雨，白虹走青壁。欲听松下泉，且枕溪头石。
喻子才提举招昌源观梅倦不克往苏仁仲有诗次
曾几（宋代）

问公何许看花回，賸说郊坰十里梅。
树杂古今他处少，枝分南北一齐开。
昌源已办行廚去，离渚犹须使节来。
况复兰亭公所葺，清流九曲要传杯。
碧泉书院偶书花木所有七首
胡宏（宋代）

青松未结茯苓英，杞菊春风亦已生。
药物岂能增大数，栽培扶我暮龄行。
次韵高吾闻报书怀
黄衷（明代）

鹿溪深处草堂幽，无限烟霞着子由。近说制荷成野服，即闻飞子到前旒。

巾车拟谢桃花水，束帛先回菊露秋。总为中兴览贤俊，乾坤今日是东周。
追尊皇太后挽词二首 其二
陈师道（宋代）

典册尊徽号，钦崇焕德名。终身闻舜慕，历月见尧生。

兵卫严天仗，车舆转帝城。故奁脂泽在，哀感倍皇情。
湖墅
杨晨（宋代）

扁舟散发欲何之，早向烟波理钓丝。一曲鉴湖双桨入，四明狂客几人知。

桃花水暖鱼初上，芦苇霜清蟹共持。拟傍水仙祠结屋，棹歌归趁夕阳时。
赠吕洞宾
钟离权（两汉）

知君幸有英灵骨，所以教君心恍惚。含元殿上水晶宫，

分明指出神仙窟。大丈夫，遇真诀，须要执持心猛烈。

五行匹配自刀圭，执取龟蛇颠倒诀。三尸神，须打彻，

进退天机明六甲。知此三要万神归，来驾火龙离九阙。

九九道至成真日，三界四府朝元节。气翱翔兮神烜赫，

蓬莱便是吾家宅。群仙会饮天乐喧，双童引入升玄客。

道心不退故传君，立誓约言亲洒血。逢人兮莫乱说，

遇友兮不须诀。莫怪频发此言辞，轻慢必有阴司折。

执手相别意如何，今日为君重作歌。说尽千般玄妙理，

未必君心信也么。子后分明说与汝，保惜吾言上大罗。
秋日杂咏十首 其九
李光（宋代）

天南谁把尺书传，老眼经秋自不眠。鼓角声回窗未掩，可堪残月到床前。
西庵
郭祥正（宋代）

一庵丹荔下，更与画桥邻。不许尘埃到，每期风月亲。

好音闻度鸟，斜影辨疏筠。拂拭白藤榻，攲眠稳病身。
和张晋彦游岳麓
张栻（宋代）

斋舫凌烟浦，云屏入画图。日烘花炫昼，风定水明湖。

布谷催春种，提壶劝客沽。湘中无限景，赋咏继三都。
梅雪斋为紫霄宫杨逢宾题
张翥（元代）

雪树生香满佩巾，紫霄最上集仙真。苔荒鹤迹浑无路，花暗笙声不见人。

瑶圃月寒通白晓，丹台云暖驻长春。莫教流水山前去，恐似桃源客问津。
猫燕行
俞德邻（宋代）

燕飞画梁猫越屋，飞走性殊岂相毒。饥猫攫燕欲何为，燕比他相况无肉。

可怜乳燕未出巢，探头伺乳声嘲嘲。母去不归子饥饿，柔而害物嘻汝猫。

汝猫不仁燕何罪，我思里人为心痗。父逃官逋母系官，悍吏催钱夜打门。

一朝母作沟中瘠，三女一子家四壁。官司株逮尚不休，诸孤骈首为累囚。

传闻诏书复逃户，日夜茕茕望其父。父存父殁竟不知，此冤此苦苏何时。

皇天覆帱均四海，人灵万物为物宰。民之无禄天荐瘥，况此微物知奈何。

呼童屑米哺乳燕，一夜哀伤泪如线。
再次韵四首
陈造（宋代）

尸祝代庖良过矣，即今坐啸免謿讴。
陶朱计食鱼万尾，景{上四下各}有儿牛十头。
甫里过从劳梦寐，辋川归去忌迟留。
大弨一弛吾通袖，冷看逢蒙中射侯。
寿春台八叔大人九十
安治（清代）

阜乡仙裔出群生，齿德精神莫与京。远绍宋贤传世泽，重恢明府旧家声。

敬宗收族惟培本，积善勤施岂钓名。四代一堂身庆健，九龄三牧国恩荣。

耄年矍铄偏多兴，蔗境风流倍有情。秀毓胶山挺人瑞，祥钟蓉泽会耆英。

筵开阆苑剖鳞脯，乐奏瑶台引凤笙。更祝期颐登上寿，叨陪仙侣再飞觥。
偈公六十五首
释咸杰（宋代）

一个葫芦才倒地，满地葫芦尽倾倒。
欲识单传直指禅，今日斗凑得恰好。
送友人罢举归东海
许浑（唐代）

沧波天堑外，何岛是新罗。舶主辞番远，棋僧入汉多。

海风吹白鹤，沙日晒红螺。此去知投笔，须求利剑磨。
凤箫吟　绿珠
屈大均（明代）

白州山，烟明雨媚，梁家秀出飞琼。宅边香井水，绿珠多饮，作弄笛仙灵。

远归双笛好，是茵于、传得奇声。向细犊车中、响飞散满瑶京。

妆成。懒缝丝布，懊侬新曲，吹彻青冥。曲多馀十五，石家教弟子，宋韡知名。

汉妃时妙舞，笑翾风、难斗身轻。喜不负、鲜葩一坠，千载芬馨。
赠莫休倩
薛始亨（明代）

情人一见若披云，向暮江村柳絮纷。曾客五陵衣短褐，尚馀双泪洒高旻。

梦回芳草天涯远，卧听邻鸡晓漏分。莫忘对床风雨话，湖山他日更期君。
如梦令（五之三）
秦观（宋代）

幽梦匆匆破后。妆粉乱痕沾袖。遥想酒醒来，无奈玉销花瘦。回首。回首。绕岸夕阳疏柳。
夜兴
陆游（宋代）

穷巷行人绝，高城漏鼓稀。
剧谈频翦烛，久坐旋更衣。
饥鼠冲人过，啼鸦冒夜飞。
客归吾未睡，孤影自相依。
送琳上人
释德洪（宋代）

髯琳身小胆崔嵬，严冷中藏热肺怀。京洛归来尝自说，湘山游肺与谁偕。

解将骨董藏涪叟，又负籚篅访了斋。更说开春南岳去，要寻浯水看磨崖。
禅人并化主写真求赞 其三三五
释正觉（宋代）

巍巍堂堂，智不可量。炜炜煌煌，静自然光。松老西山雪，河明北静霜。

用之而行，舍之而藏。深林之晦三眠茧，绕指之柔百炼刚。
怀莫少虚
郭印（宋代）

把酒论文处，操觚草奏时。
清宵仍梦到，白日更心驰。
北阙山川邈，西风岁月移。
归期今已缓，两地一相思。
比梅 清明前二日，墙角白桃花为风雪损坏
顾太清（清代）

比到梅花憨弱。比到梨花轻薄。先占早春开，却也丰姿绰约。

吹落。吹落。怪煞雪风交作。
舅母太夫人方氏挽词三首
范成大（宋代）

四德仪邦族，三迁奠里门。
姑宁忧疾痛，子自乐平反。
夏枕方供扇，薰堂甫种萱。
那知秋暑退，无复御轻轩。
题仙居观
杜光庭（唐代）

往岁真人朝玉皇，四真三代住繁阳。初开九鼎丹华熟，

继蹑五繁天路长。烟锁翠岚迷旧隐，池凝寒镜贮秋光。

时从白鹿岩前往，应许潜通不死乡。
雪中三章寄景孺提刑
文同（宋代）

城头高榭陟嶙峋，坐看江郊洒玉尘。
恨不同来对清绝，拟将佳景待何人。
鄂渚大风
李流谦（宋代）

万艘相衔系江渚，夜半疾风来莫御。
舟轻力孱费支拄，大声舂撞如臼杵。
千金应有觅壶人，冤呼仓黄那忍闻。
吾颜死灰鱼鳖喜，公无渡河公不止。
竹溪直院盛称起予草堂诗之善暇日览之多有可
刘克庄（宋代）

偶弄闲花久，春浓晚露晞。
是谁设香供，终日满人衣。
戏把繁枝设，常愁一片飞。
疑薰沉水过，似惹御垆归。
若爱流芳远，深怜逐臭非。
平生好奇服，未忍改菲菲。
宿道德坛柬白水道人
萧翀（明代）

明月不可得，孤灯还近人。
只缘怀久别，转觉坐相亲。
露下松坛夜，云归石洞春。
所欣心迹静，笑语见情真。
重忆山居六首。巫山石
李德裕（唐代）

十二峰前月，三声猿夜愁。此中多怪石，日夕漱寒流。

必是归星渚，先求历斗牛。还疑烟雨霁，仿佛是嵩丘。
二月望日雪二绝
苏辙（宋代）

玄冥留雪恼中春，损麦伤花病老人。
已典布裘捐衲袜，朝来酒尽乞比邻。
乙上人来过
韩淲（宋代）

恰自山岩转，又逢瓶锡过。风轩洒飞雨，云壑漾回波。

且吃庐山饭，休论击壤歌。尘劳空恁么，禅悦竟如何。
贺新郎·寄李伯纪丞相
张元干（宋代）

曳杖危楼去。斗垂天、沧波万顷，月流烟渚。扫尽浮云风不定，未放扁舟夜渡。宿雁落、寒芦深处。怅望关河空吊影，正人间、鼻息鸣鼍鼓。谁伴我，醉中舞。
十年一梦扬州路。倚高寒、愁生故国，气吞骄虏。要斩楼兰三尺剑，遗恨琵琶旧语。谩暗涩铜华尘土。唤取谪仙平章看，过苕溪、尚许垂纶否。风浩荡，欲飞举。
次韵邢敦夫秋怀十首 其九
秦观（宋代）

祖宗举贤良，充赋多名儒。执事恶言者，此科为之无。

虽有仲舒错，或横江潭鱼。果欲鸣凤至，还当种椅梧。
送客回晚兴
白居易（唐代）

城上云雾开，沙头风浪定。参差乱山出，澹泞平江净。

行客舟已远，居人酒初醒。袅袅秋竹梢，巴蝉声似磬。
和武三思于天中寺寻复礼上人之作
苏味道（唐代）

藩戚三雍暇，禅居二室隈。忽闻从桂苑，移步践花台。

敏学推多艺，高谈属辩才。是非宁滞著，空有掠嫌猜。

五行幽机畅，三蕃妙键开。味同甘露洒，香似逆风来。

砌古留方石，池清辨烧灰。人寻鹤洲返，月逐虎谿回。

企躅瞻飞盖，攀游想渡杯。愿陪为善乐，从此去尘埃。
有诏换淮阳
宋祁（宋代）

比出淮阳守，今移寰内州。
真无弱翁治，只是茂陵求。
换节矜新假，循襟释故愁。
桑榆知未晚，前失庶能收。
赓赵别驾天宁古桧韵
释文珦（宋代）

桧龙奋头角，百兽毋敢狞。
居然护只园，老鬽魂魄惊。
本要既深固，樛枝任纵横。
秋城风雨痴，或跃常夜鸣。
夜鸣不自己，江头云雾生。
乘云何所之，变化朝帝京。
归来气尚豪，撼动老禅兄。
空庭俨相对，健骨殊凄清。
中林万古松，或可为同盟。
蒲柳先秋凋，襟期信难并。
异质诚正直，扶持乃神明。
更看霜雪繁，黛色挺孤擎。
瞻弟入城视沈家桥故居
张素（宋代）

老屋三椽在，崩雷一震余。伤心铁鸟过，荒秽半为墟。

吾弟今归视，何人与粪除。劫灰随处有，未得易安居。
卢子高梅岩
葛绍体（宋代）

倚岩好竹已清绝，竹里梅梢更绝清。
要看萧疎影来去，最宜天气半阴晴。
新岁偶书呈诸友
李处权（宋代）

已见王正月，陈人百不知。
红颜岂长好，白发已多时。
腊雪微霑土，春风小动帷。
丘之祷之矣，何意问祥祺。
【正宫】醉太平　出浴图
顾鉴中（元代）

荡春心火烧，沐天露油浇。侍儿扶起一团娇，掩双酥凤绡。杏花扶露胭脂萼，
鸡头新剥珍珠宝，海堂微隐祸根苗，则是马嵬尘未澡。
被檄诣益津过谒城自和元日所题诗
赵鼎臣（宋代）

燕舞莺啼争窈窕，桃红李白斗尖新。尽将锦绣遮阡陌，春到田家自不贫。
入湖南界 其八
邹浩（宋代）

一等乾坤一等山，才分湖岭便多般。何如洗尽昏昏瘴，都作晴天万仞寒。
和许冲元内翰易元日登塔之游为再登
韦骧（宋代）

浮屠屹屹势参天，旌骑朝临又改年。一日再登清兴足，旧游新变异时传。

嘉篇却寄踰千里，遗爱相仍沸两川。尘淟剽闻肝胆醒，况陪胜览即芳筵。
殿中杨监见示张旭草书图
杜甫（唐代）

斯人已云亡，草圣秘难得。及兹烦见示，满目一凄恻。

悲风生微绡，万里起古色。锵锵鸣玉动，落落群松直。

连山蟠其间，溟涨与笔力。有练实先书，临池真尽墨。

俊拔为之主，暮年思转极。未知张王后，谁并百代则。

呜呼东吴精，逸气感清识。杨公拂箧笥，舒卷忘寝食。

念昔挥毫端，不独观酒德。
对酒
陆游（宋代）

平生但信缘，作计每不审。
舂炊官仓粟，一饱辄甘寝。
二年弃微禄，沟壑方檩檩。
藜羹阙盐酪，豆饭杂沙墋。
偶然饿不死，得酒犹痛饮。
捩回灩澦柂，唤省邯郸枕。
懊侬曲歌
王仲雄（南北朝）

赏叹负情侬，郎今果何许。君行不净心，那得恶人题。
和原父扬州六题·自东门泛舟至竹西亭登昆丘
欧阳修（宋代）

昆丘蒙谷接新亭，画舸悠悠春水生。
欲觅扬州使君处，但随风际管弦声。
予所居之南下临短壑因凿壁开窗规为书室坐获山林之趣榜曰野斋且作诗约诸友同赋
高士谈（金朝）

我本麋鹿姿，强服冠与簪。束缚二十年，梦寐游山林。

朅来古晋国，官舍南城阴。凿壁取棘豁，开窗舒滞淫。

山光射几席，野色供登临。怡颜盼庭柯，明目增遥岑。

草木递荣落，云烟自浮沈。玩彼物色变，感此岁月侵。

兀坐独无人，窥檐啭幽禽。谁知城市中，阒若郊居深。

巷陋颜子乐，地偏陶令心。一室亦何有，狼藉书与琴。

晴晖朝徙倚，皎月夜相寻。欲赋畔牢愁，先为梁父吟。

诗成辄自和，酒熟时孤斟。结茅会有期，种竹当及今。

日来官更忙，尘埃满衣襟。暮归唯惫卧，筋力殊不任。

常思返丘壑，岂愿纡朱金。遥知北山处，猿鹤馀清音。
屋祟行
姚燮（清代）

夜火嘻出怪鸟语，荒国刑天盾戈舞。魌头蒙面如婴儿，赤手搴戈梦中蛊。

败树挂月叶有声，冷街往往游殇兵。建坛蘸祭未肯散，大傩术穷双颊赪。

北郊地旷多垄茔，尔厉胡来民屋停。此屋将军之故宅，将军在天有英魄。

喑哑一声髯竖戟，十万雄军能辟易。咄尔小丑风吹尘，胆敢摩挲到虎额。

赁居费钱五十缗，托此而处吾有因。清明中元具盂饭，九幽得气回阳春。

窭人虽乏少宰腆，薄不废礼当毋嗔。夙闻避祟同枭獍，一载迁移更六姓。

颠连死丧无完家，犬马都遭负薪病。岂真阴郁能抗阳，妖𧕏乘权夺造命。

我来求庇两载馀，女惟织纴儿读书。老亲弟妹同与与，太和祥气周庭除。

尔胡昏愦不自爱，时投暗眚来狎予。雷门飞将可符檄，尔辈不值荆榛锄。

搜苔拭壁虚室白，与尔鸿沟誓分画。我何肥润尔何瘠，各有其天顺为适。

吾诗远抵驱鳄文，不遽杀尔吾之恩。尔魂逝且游九垠，呵叱狸豹骑鸾鹍，天煦不靳扶桑暾。
世迷
苏拯（唐代）

乌兔日夜行，与人运枯荣。为善不常缺，为恶不常盈。

天道无阿党，人心自覆倾。所以多迁变，宁合天地情。

我愿造化手，莫放狐兔走。恣海产珍奇，纵地生花柳。

美者一齐美，丑者一齐丑。民心归大朴，战争亦何有。
同友人过华藏庵
高恒懋（清代）

长夏萧疏倦倚楼，相将兰若慰沈浮。午钟敲醒十年梦，溪水流沈半世愁。

塔影斜侵竹院冷，茶烟不断白云流。徘徊竟日风尘外，话到无生意未休。
吴正仲遗二物咏之 金盏子
梅尧臣（宋代）

钟令昔醒酒，豫章留此花。黄金盏何小，白玉椀无瑕。

始入吴郎宅，还归楚客家。从兹不能醉，只恐费流霞。
诉衷情
佚名（宋代）

悠悠万里云水。
江山县
何士循（清代）

百二滩行尽，岧峣指县门。溪流牛鼻没，山势虎形蹲。

夜赛知年富，冬晴爱日温。孤舟停泊处，红叶自成村。
倾杯乐
张先（宋代）

横塘水静，花窥影、孤城转。浮玉无尘，五亭争景，画桥对起，垂虹不断。爱溪上琼楼，凭雕栏、久□飞云远。人在虚空，月生溟海，寒渔夜泛，游鳞可辨。
正是草长苹老，江南地暖。汀洲日晚。更茶山、已过清明，风雨暴千岩、啼鸟怨。芳菲故苑。深红尽、绿叶阴浓，青子枝头满。史君莫放寻春缓。
颂古二首 其一
释道琼（宋代）

掩耳不及忽雷奔，天低尺五雨倾盆。叶随流水归何处，牛带寒鸦过别村。
宿日光山半米屋湖楼
郑孝胥（清代）

我适来从万山底，目极巉岩高未已。谁知林际透湖光，水静山閒数十里。

高楼临水欣小憩，微雨掠湖云正起。复于云罅露奇峰，压楼插天此何理。

凌晨拿舟绝湖去，晓日破寒殊可喜。霜枫耀眼与日争，使日无光谁恋尔。

雨山青厓碧堂叟，肯傍海藏穷父子。胸中晴雨尚氤氲，馀味莫矜茶饭美。
丰乐亭记
欧阳修（宋代）

修既治滁之明年，夏，始饮滁水而甘。问诸滁人，得于州南百步之远。其上则丰山，耸然而特立；下则幽谷，窈然而深藏；中有清泉，滃然而仰出。俯仰左右，顾而乐之。于是疏泉凿石，辟地以为亭，而与滁人往游其间。

滁于五代干戈之际，用武之地也。昔太祖皇帝，尝以周师破李景兵十五万于清流山下，生擒其将皇甫辉、姚凤于滁东门之外，遂以平滁。修尝考其山川，按其图记，升高以望清流之关，欲求辉、凤就擒之所。而故老皆无在也，盖天下之平久矣。自唐失其政，海内分裂，豪杰并起而争，所在为敌国者，何可胜数？及宋受天命，圣人出而四海一。向之凭恃险阻，刬削消磨，百年之间，漠然徒见山高而水清。欲问其事，而遗老尽矣！

今滁介江淮之间，舟车商贾、四方宾客之所不至，民生不见外事，而安于畎亩衣食，以乐生送死。而孰知上之功德，休养生息，涵煦于百年之深也。

修之来此，乐其地僻而事简，又爱其俗之安闲。既得斯泉于山谷之间，乃日与滁人仰而望山，俯而听泉。掇幽芳而荫乔木，风霜冰雪，刻露清秀，四时之景，无不可爱。又幸其民乐其岁物之丰成，而喜与予游也。因为本其山川，道其风俗之美，使民知所以安此丰年之乐者，幸生无事之时也。

夫宣上恩德，以与民共乐，刺史之事也。遂书以名其亭焉。
泊盈川步头舟中酌酒五首 其三
赵鼎（宋代）

飞扬跋扈今安取，放浪酣歌亦所长。曾醉西湖春色否，传声江上问诸郎。
舟中无事，为姚丈杂题画扇四首 其二
薛镛（清代）

老树傍衡门，人家颇不俗。芦荻春风吹，光分山水绿。
同张侍御咏兴宁寺经藏院海石榴花
皇甫冉（唐代）

嫩叶生初茂，残花少更鲜。结根龙藏侧，故欲并青莲。
鹿鸣宴
蒋之奇（宋代）

公辅产日南，九龄起韶阳。早知朱泚反，预识胡雏狂。
寿陈宰
真德秀（宋代）

花种河阳未十旬，和薰四境蚤如春。
试看条教频频下，字字无非育物仁。
于晦若上舍招饮寓园
陈良玉（清代）

懊恼林鸠故故啼，小园春尽得招携。平池骤涨漂花雨，幽屐新黏迸笋泥。

野水鹭鸥芳墅外，夕阳楼阁断虹西。一樽怀抱聊倾倒，扶杖归来径欲迷。
墨戏二首·兰
陈与义（宋代）

鄂州迁客一花说，仇池老仙五字铭。
併入晴窗三昧手，不须辛苦读骚经。
次韵吴兴李行中秀才见寄并求醉眠亭诗二首
苏辙（宋代）

是非一醉了无余，唯有胸中万卷书。
已把人生比蘧传，更将江浦作阶除。
欲眠宾客従教去，倒卧氍毹岂暇舒。
京洛旧游真梦里，秋风无复忆鲈鱼。
和王倅见惠十篇
曹勋（宋代）

潦倒固久矣，犹涉世纲深。
中经谤嫉人，屡欲魑魅寻。
赫然天日照，敢改藜藿心。
句
严中和（宋代）

润水活不冻，山枫老自灵。
东邻筑舍与儿辈访之为小留
陆游（宋代）

甲第潭潭莫羡渠，穷人从昔爱吾庐。
茆茨新洁嗟何欠，邻里追随故不疏。
瓮酱芬香盘早兔，臼齑珍酽脍寒鱼。
年丰日有携尊兴，家乘从今不一书。
感皇恩（除夜作）
周紫芝（宋代）

玉箸点椒花，年华又杪。绛蜡烧残暗催晓。小窗醒处，梦断月斜江悄。故山春欲动，归程杳。

天意不放，人生长少。富贵应须致身早。此宵长愿，赢取一尊娱老。假饶真百岁，能多少。
依韵和永叔戏作
梅尧臣（宋代）

琵琶转拨声繁促，学作饥禽啄寒木。
木蠹生虫细穴深，长啄歊铿未充腹。
拢弦叠响入众耳，发自深林答空谷。
上弦急逼下弦清，正如螗螂捕蝉声。
坐中宾欢呼酒饮，门外客疑将欲行。
主人语客客莫去，弹到古树裂丁丁。
内宾外客曾未听，乍闻此曲无不惊。
还忆昭君入胡虏，乌孙帐下边马鸣。
安知如今有乐事，能使女奚飞玉觥。
女奚年小殊流俗，十月单衣体生粟。
言事关西杨广文，广文空腹贪教曲。
曲奇谱新偷法部，妙在取音时转轴。
翰林先生多所知，又笑画图收满屋。
不肯那钱买珠翠，任从堆插阶前菊。
功曹时借乃许出，他日求观龟壳缩。
我嗟老钝不如渠，幸得交朋时借娱。
但乐休计有与无。
廓上人事母疾愈
廖大圭（元代）

高堂传说病逾深，多少关情自不禁。归去恐无尝药日，平生兼有织蒲心。

乌衣子弟皆如玉，青笋啼痕欲满林。一夜秋风苏鹤发，笑携杖锡入云岑。
发安南呈牛典簿王编修
林弼（明代）

日南留滞隔年期，犹许仙槎到未迟。小阁西风乌帽在，清江落日綵舟移。

蒹葭倚玉惭三益，薏苡明珠有四知。宣室应烦前席问，愿因民俗一陈诗。
青楼赠别
华岳（宋代）

笛声吹彻玉楼寒，金鸭香消更漏残。
含泪欲挥羞不敢，倩他银灯向人弹。
凤凰台上忆吹箫 题朱竹垞词集
曹溶（明代）

烧烛鸿天，惜花鸡塞，马卿偏好伤春。正翠钿盈袖，弱絮随轮。

无限柔肠宛转，秋雨夜、梦想朱唇。抽银管，湘帘乍卷，宝鸭横陈。

真真。此番瘦也，酒醒后新词，只索休频。待绣帆高挂，迟日江滨。

齐列瑶筝檀板，携妙妓、徐步香尘。归难定，寒宵坐来，一对愁人。
遇张玉叔荆漕自潼州易节来言蜀人两载前以制
袁说友（宋代）

上愧三朝老，深惭四蜀民。
君恩无语报，世事有前因。
叱驭宁论远，扪参敢爱身。
但思强健日，归计莫因循。
暮春二首 其一
谢薖（宋代）

溜渠鸣玉雨成霖，春草池塘数尺深。后院落花人不到，无聊独下海棠阴。
句
释惠崇（宋代）

霜多秦木迥，云尽汉山孤。
暑中宴张穆父第
董嗣杲（宋代）

席地莫禁流汗体，阴阴竹树埋虚堂。
夜分几传逡巡酒，暑甚一沃沆瀣浆。
不听哀弦知兴逸，才舒清簟觉心凉。
青瓜碧李凝冰齿，万萼南花吹湿香。
雨中作
陆游（宋代）

雨声可爱秋方见，睡味无穷老始知。
半醉拥衾支倦枕，谁能三复放翁诗？
庄器之贤良居镜湖上作吾亦爱吾庐六诗见寄因次韵述桂隐事报之兼呈同志 其四
张镃（宋代）

吾亦爱吾庐，试听谈向背。维南汇平湖，浙水实分派。

两峰屹三塔，形势远襟带。城中那有此，到处怜湫隘。

拿舟信所之，讵复防厉揭。猿鹿骛幽旷，引遁终远害。

抱垣更通津，渔钓欲寄快。都缘迹不羁，彻老心自在。
次韵王待制游东坡留题十一绝
喻良能（宋代）

五年同社乐田神，一扇西风障庾尘。
文采风流千古事，野人恨不识天人。
送王宗卿
叶适（宋代）

久违曾闵膝前劳，翻得龚黄意外褒。
但使亲年多过百，人间一品未为高。
去杭十五年复游西湖用欧阳察判韵
苏轼（宋代）

我识南屏金鲫鱼，重来拊槛散斋余。
还従旧社得心印，似省前生觅手书。
葑合平湖久芜漫，人经丰岁尚凋疏。
谁怜寂寞高常侍，老去狂歌忆孟诸。
赠别
华岳（宋代）

惆怅长亭叹别离，送君东去望西归。
落花也似知人意，沾定春衫不肯飞。
漫成
曹逢时（宋代）

学书须学颜真卿，作诗须作陶渊明。
其它泚笔本骫骳，便有风骨非天成。
春寒
陆游（宋代）

滔天来洚水，震瓦战昆阳。
此敌犹能御，春寒不可当。
台城路 蟋蟀
曹鉴冰（清代）

井梧飘后愁堪赋，俄闻这番凄语。接砌花根，连阴树底，那不消人魂处。

高吟低诉。恰经断回文，指寒停杼。灯影清莹，夜深怪尔撩愁绪。

苔茵露浓过雨，似休还又杂，月下鸣杵。唧唧荒村，喓喓静馆，作出秋声无数。

何当递与，惹鹤步挨来，呆儿痴女。盆盒携归，逞馀音更苦。
书怀
陈宓（宋代）

书卷丛中偏得垂，园花开后却慵看。
嵬胸莫受一尘染，壮岁须腾万里翰。
清平乐·春晚
王安国（宋代）

留春不住，费尽莺儿语。满地残红宫锦污，昨夜南园风雨。
小怜初上琵琶，晓来思绕天涯。不肯画堂朱户，春风自在杨花。
江南怨
周密（宋代）

徐庾风流恨未销，东风肠断冶城桥。临春结绮空千尺，不及王家燕子巢。
再吟三首
苏泂（宋代）

牵牛篱落蛙池雨，甑有新炊圃有蔬。
团聚秋来少烦恼，只羹藜苋莫羹鲈。
咏同心莲诗
萧统（南北朝）

江南采莲处，照灼本足观。况等连枝树，俱耀紫茎端。

同逾并根草，双异独鸣鸾。以兹代萱草，必使愁人欢。
凄其岁晚不胜乡国坟墓之情再得四篇赠宗之
敖陶孙（宋代）

邻曲竟还往，岁除当餽分。
作我淡生活，小龙破密云。
天机亦良勤，错综合瘁芬。
松柏青始独，苕华黄已芸。
【中吕】红绣鞋·咏虼蚤
杨景贤（元代）

小则小偏能走跳，咬一口一似针挑，领儿上走到裤儿腰。眼睁睁拿不住，身材儿怎生捞？翻个筋斗不见了。
通禅客进纳
释智愚（宋代）

衲僧肘后个灵符，谁管从前有与无。
片板不能担到底，又来依样画葫芦。
自京赴济南途中秋兴 其一
王闿运（清代）

南苑依依柳，犹能送客骖。微生天意惜，孤影别愁堪。

晓月供憔悴，征鸿度两三。浅黄深碧外，只是忆湘潭。
越州道中杂诗十三首 其二
陈渊（宋代）

暴气燎原火，浅量盈浍水。不见杨关西，此生真已矣。

谁言佩豭由，不作缊袍耻。至道傥有闻，客尘如脱屣。
送许参军归都下兼寄严冢宰敏卿
谢榛（明代）

君不见岢岚州，云连雉堞生边愁。
寒天惨淡日易落，偏令鸟雀群啁啾。
郁潾结冰高于岸，逝水暗咽翻西流。
防秋复防秋，不虞岁暮烽火稠。
黠虏交攻孤垒破，马牛去尽犬羊留。
犬蹲屋角吠山月，鬼打钟声登戍楼。
三关父老且挥涕，当代应多卫霍俦。
都护时能练士卒，还念严冬穷到骨。
胡骑又从西北来，停鞭几为苍生哀。
客宛陵遇乡人作集句
王吉甫（宋代）

扬子江头杨柳春，衣冠南渡多崩奔。柳条弄色不忍见，东西南北更堪论。

谁谓他乡各异县，岂知流落复相见。青春作伴好还乡，为问淮南米贵贱。
青螺山色图二首为何先生志一赋 其二
邓林（宋代）

狂澜赴海势滔滔，倒障青螺出浪高。日照千崖生紫翠，雨来万壑泻波涛。

拾遗价重名逾重，水部文豪兴亦豪。泉石知音非偶尔，题诗寄贺此山曹。
夏景 云雨觉虚无
刘辰翁（宋代）

天欲今朝雨，云如满八区。居然同愿望，如此竟虚无。

鹏运风犹黑，龙光电又驱。遂成神女梦，误拟阿香呼。

酷吏踰前憯，馀民绝望苏。皇心终不测，变化属须臾。
桂殿秋 偶记
陈维崧（清代）

春漠漠，雨疏疏，绮窗偷访薛涛居。凝情低咏年时句，人在东风二月初。
题钓台
鲁有开（宋代）

昔日狂奴向此来，爱垂芳饵上崔嵬。乡人不识钓台意，空指山头是钓台。
上帅漕闵雨十首
彭龟年（宋代）

九雨当一晴，燥湿未应革。
那知平畴间，已作龟兆坼。
病中即事十五首
赵蕃（宋代）

暮与牛羊夕，朝随鸦鹊兴。
山林真可乐，轩冕梦何曾。
供给欠升斗，往还无友朋。
粗成酬二事，老此讵难能。
长芦道中晚眺闻明日驾至德州
王绂（明代）

漠漠长堤起暮烟，烟深茅屋数家连。灯前人卖当垆酒，月下牛牵上水船。

官柳萧条霜落后，乡山迢递雁归先。明朝应候銮舆近，五色龙光动九天。
游毛公洞六首 其六
王之道（宋代）

偶因青鸟遂幽寻，翠壁苍崖白日阴。三扣石扉人不识，满山松竹自悲吟。
春晚五首
曹勋（宋代）

春事纷来似到家，恨无仙术驻年华。
一声雷送晓来雨，百和香凝栏里花。
翠扶楼
弘历（清代）

翠蔚偨池閜砢间，红楼高出俯前山。底须游目役神思，静领几馀片刻閒。